सरकारी आंकड़े के अनुसार भारत के 527 जवान शहीद हो गए और करीब 1363 जवान घायल हुए। जवानों की इतनी बड़ी कुर्बानी को हम इतनी आसानी से भूल नहीं सकते। आज कश्मीर का मुद्दा सबसे ज्यादा हावी है। जिस कश्मीर की सुरक्षा में हमारे सैनिक दिन-रात डटे रहते हैं। उसी कश्मीर में जवानों पर पत्थर बरसाना बहुत ही निंदनीय है। 08 जुलाई को कुख्यात आंतकी बुरहान वानी के मारे जाने के बाद कश्मीर में हिंसा भड़क उठी। उसके बाद वहां कि विधि व्यवस्था को बनाये रखने के लिए कर्फ्यू लगाना पड़ा। आज पाकिस्तान मानवता की दुहाई दे रहा है और बुरहान को शहीद का दर्जा देकर उसकी याद में ब्लैक डे भी मना रहा है। इससे ज्यादा बेर्शमी क्या हो सकती है कि जिस समय पाकिस्तान के एक स्कूल में सौ से ज्यादा बच्चो को मौत के घाट उतार दिये जाते हैं तब उन्हें मानवता याद नहीं आती है और न ही आतंकियो के विरोधी में कोई ब्लैक डे मनाया जाता है।